Worcester F 80 Distinctiones

247 Talentum

Talentum apud diuersas gentes diuersum est.[[1]](#footnote-1) Nam apud Grecos sicut calco nichil est minus ita talento in ponderibus. Nichil est maius apud Romanos, talentum est lxxii. librarum.

¶ Est autem quinduplex genus talenti, scilicet, auri, argenti, eris, ferri, plumbi, sicut tangitur [1] Paralip. vltimo [20:2], et Zach. 5[:7], et Matt. 25[:15]: Alii *dedit quinque talenta*, etc. Per quinque talenta intelliguntur quinque genera bonorum que tradidit Deus homini, scilicet, bonum nature ad operandum, quod figuratur per talentum eris quod non putrescit, Gen. 2[:15]: *Posuit* Deus hominem *in paradiso, ut operaretur, et custodiret* illud. Item, bonum gratie ad cooperandum quod designatur per talentum auri quod est inter metalla preciosissimum est, [1] Cor. 15[:10]: Plus *omnibus laboravi: non autem ego, sed gratia Dei mecum*.

¶ Item, bonum scientie ad docendum quod designatur per argenti talentum, Psal. [11:7]: *Eloquia Domini, eloquia casta,* etc. Item, bonum potencie ad defendendum quod designatur per talentum ferri quod domatione omnia metalla, Psal. [2:9]: *Reges eos in virga ferrea*. Item, bonum opulencie ad sustentandum quod designatur per talentum plumbi quod est vile inter metalla est vtile et infectiuum. Sicut temporalia sunt vilia respectu spiritualium.

¶ Duo talenta sunt bonum nature et bonum gratie. Vnum talentum est bonum nature quod Deus omnibus dedit, Gen. 1[:31]: Vidit *Deus cuncta que fecerat et erant valde bona.* Et in se et in ordine vniuersi.

1. est ] Lambeth, F 128 *om.* F 80. [↑](#footnote-ref-1)